劍客行
作者：陸游
朝代：宋

paragraphs: 世無知劍人，太阿混凡鐵。
至寶棄泥沙，光景終不滅。
一朝斬長鯨，海水赤三月。
隠見天地間，變化豈易測。
國家未滅冦，臣子同此責。
浪迹潜山海，歲晚得劍客。
酒酣脫匕首，白刅明霜雪。
夜半報讐歸，斑斑腥带血。
細讐何足問，大恥同憤切。
臣位雖卑賤，臣身可屠裂。
誓當函胡首，再拜奏北闕。
逃去變姓名，山中餐玉屑。